ธนาคารเมินนาโนฯ
แบงก์คิดหนักเข้าร่วมนาโนไฟแนนซ์ของรัฐบาล ขอดูเงื่อนไขประเมินความเสี่ยงก่อน
21 พ.ย. 2557

แบงก์คิดหนักเข้าร่วมนาโนไฟแนนซ์ของรัฐบาล ขอดูเงื่อนไขประเมินความเสี่ยงก่อน
นายชาติชาย พยุหนาวีชัย เลขาธิการสมาคมสินเชื่อที่อยู่อาศัย เปิดเผยว่าธนาคารพาณิชย์คงจะไม่ลงไปทำธุรกิจนาโนไฟแนนซ์ เพราะธนาคารพาณิชย์ต้องยึดหลักการบริหารความเสี่ยงที่รัดกุมแต่ที่เป็นไปได้ที่สุด คือ อาจจะเข้าไปมีส่วนร่วมผ่านการปล่อยสินเชื่อเสริมสภาพคล่องให้แก่บริษัทการเงินรายย่อยที่ทำนาโนไฟแนนซ์โดยตรง
อย่างไรก็ตาม การกำหนดให้บริษัทการเงินมีทุนจดทะเบียนไม่ต่ำกว่า 10 ล้านบาท และอาจจะกำหนดจำนวนบริษัทในแต่ละจังหวัดอาจไม่เพียงพอ เพราะหากกำหนดให้ปล่อยกู้รายละไม่ต่ำกว่า 1.2 แสนบาท บริษัทนั้นจะปล่อยได้เพียง 10 รายเท่านั้น
นายอดิศร เสริมชัยวงศ์ รองกรรมการผู้จัดการใหญ่ สายธุรกิจรายย่อย ธนาคารซีไอเอ็มบี ไทย กล่าวว่า ธนาคารขอรอดูเงื่อนไขโครงการนาโนไฟแนนซ์ของกระทรวงการคลังที่จะออกมาช่วยผู้มีรายได้น้อย เพื่อประเมินความเสี่ยงก่อนตัดสินใจว่าจะเข้าร่วมหรือไม่
ทั้งนี้ การทำธุรกิจในระดับนาโนไฟแนนซ์ต้องอาศัยความเชื่อใจมากเป็นพิเศษ สิ่งสำคัญ คือ ต้องรู้จักลูกค้าเป็นอย่างดี ตั้งแต่ที่อยู่อาศัย พฤติกรรมการใช้ชีวิต ไปจนถึงครอบครัวเป็นอย่างไร รวมทั้งต้องมีความชัดเจนถึงวัตถุประสงค์และความจำเป็นของการกู้เงิน
"สถาบันการเงินจะเข้าร่วมโครงการจะต้องมีข้อมูลที่ครบถ้วน และมีระบบที่รู้จักผู้กู้ที่ดีพอ มีตัวเลขประมาณการชัดเจนซึ่งที่ผ่านมาสถาบันการเงินทื่ทำธุรกิจใกล้เคียงและทำได้ดี คือ ธนาคารเพื่อการเกษตรและสหกรณ์การเกษตร (ธ.ก.ส.)หรือซิงเกอร์ ไทยแลนด์" นายอดิศร กล่าว
อย่างไรก็ตาม โครงการนาโนไฟแนนซ์จะไม่กระทบต่อธุรกิจธนาคารพาณิชย์เพราะลูกค้าคนละกลุ่ม และถือเป็นแนวคิดที่ดีในการแก้ปัญหาหนี้นอกระบบเพราะปัจจุบันผู้มีรายได้น้อยมีข้อจำกัดในการเข้าถึงธนาคารพาณิชย์ เมื่อทางเลือกมีจำกัดก็หลีกเลี่ยงไม่ได้ที่จะต้องหันไปกู้เงินนอกระบบมาแก้ขัดสนเฉพาะหน้า และต้องยอมเสียดอกเบี้ยแพงเดือนละ 10%เสี่ยงต่อการติดตามหนี้โหด